text: Undersøgelser vil tage lang tid
  25 februar 2011 kl. 17.42
  Undersøgelserne af de nuværende og tidligere ansatte på LM Wind Power vil tage meget lang tid, siger overlæge på Arbejdsmedicinsk Afdeling i Esbjerg.
  - Vi skal bruge lang tid på hver patient. Det er vigtigt for at få oplysninger om, hvor store koncentrationer, de har været udsat for, siger overlæge Søren Dahl, til TV SYD.
  
  Ikke nok med blodprøve
  - Man kan ikke måle styren i en blodprøve. 
  Dermed ligner sagen fra LM Wind Power ikke sagen fra Grindstedværket, hvor en række ansatte blev forgiftet med kviksølv. Det kan måles i blodprøver. 
  Søren Dahl var også med til at undersøge de 130 ansatte hos Grindstedværket (i dag Danisco).
  
  Syv nye sager på tre dage
  - Der vil formentlig blive behov for at lave screeninger for at finde frem til, hvor mange der har symptomer på styren-forgiftning, siger han. 
  Arbejdsmedicinsk Afdeling i Esbjerg har indtil sagen fra LM Wind Power kun undersøgt ganske få for styren-forgiftning. Men indenfor de seneste tre dage har afdelingen fået syv nye sager.
  